ข้อสังเกต ภงด.94
เหลือเวลาอีกเพียงไม่กี่วันเท่านั้น สำหรับการยื่นแบบเสียภาษีเงินได้บุคคลธรรมดาครึ่งปี 2555 (ภ.ง.ด.94) วันสุดท้ายของการยื่นแบบผ่านสำนักงานสรรพากรพื้นที่สาขาจะตรงกับวันอาทิตย์ที่ 30 ก.ย. 2555 แต่เนื่องจากเป็นวันหยุดราชการ วันสุดท้ายจึงเลื่อนออกไปเป็นวันจันทร์ที่ 1 ต.ค. 2555 แต่ถ้าหากยื่นแบบเสียภาษีผ่าน www.rd.go.th ของกรมสรรพากร จะได้รับสิทธิขยายกำหนดเวลายื่นแบบออกไปอีก 8 วัน วันสุดท้ายของการยื่นแบบจะตรงกับวันจันทร์ที่ 8 ต.ค. 2555 อยากเชิญชวนให้ยื่นแบบผ่านเว็บไซต์ www.rd.go.th ซึ่งสะดวก รวดเร็ว ประหยัดเวลาและค่าใช้จ่าย ไม่มีวันหยุด ที่แน่ๆ ช่วยคำนวณภาษีได้อย่างถูกต้อง เว้นแต่ท่านจะกรอกข้อมูลผิดพลาดไม่ถูกต้องเท่านั้น
28 ก.ย. 2555

เหลือเวลาอีกเพียงไม่กี่วันเท่านั้น สำหรับการยื่นแบบเสียภาษีเงินได้บุคคลธรรมดาครึ่งปี 2555 (ภ.ง.ด.94) วันสุดท้ายของการยื่นแบบผ่านสำนักงานสรรพากรพื้นที่สาขาจะตรงกับวันอาทิตย์ที่ 30 ก.ย. 2555 แต่เนื่องจากเป็นวันหยุดราชการ วันสุดท้ายจึงเลื่อนออกไปเป็นวันจันทร์ที่ 1 ต.ค. 2555 แต่ถ้าหากยื่นแบบเสียภาษีผ่าน www.rd.go.th ของกรมสรรพากร จะได้รับสิทธิขยายกำหนดเวลายื่นแบบออกไปอีก 8 วัน วันสุดท้ายของการยื่นแบบจะตรงกับวันจันทร์ที่ 8 ต.ค. 2555 อยากเชิญชวนให้ยื่นแบบผ่านเว็บไซต์ www.rd.go.th ซึ่งสะดวก รวดเร็ว ประหยัดเวลาและค่าใช้จ่าย ไม่มีวันหยุด ที่แน่ๆ ช่วยคำนวณภาษีได้อย่างถูกต้อง เว้นแต่ท่านจะกรอกข้อมูลผิดพลาดไม่ถูกต้องเท่านั้น
ข้อสังเกตของการยื่นแบบ ภ.ง.ด.94 ที่ผู้มีเงินได้ควรรู้ สรุปได้ดังนี้
ประเภทเงินได้พึงประเมิน ประมวลรัษฎากรกำหนดให้ผู้มีเงินได้พึงประเมินตามมาตรา 40(5)(8) ยื่นแบบเสียภาษีเงินได้บุคคลธรรมดาครึ่งปี เงินได้ประเภทนี้ ได้แก่ เงินได้จากค่าเช่าทรัพย์สินผู้ประกอบวิชาชีพกฎหมาย บัญชี วิศวกรรม คลินิก สถาปัตยกรรม ประณีตศิลปกรรม เงินได้จากการรับเหมา การขายสินค้า การพาณิชยกรรม การขนส่ง เป็นต้น ท่านที่ได้รับเงินได้พึงประเมินดังกล่าวตั้งแต่เดือน ม.ค.มิ.ย. 2555 ควรตรวจสอบดูว่าตนเองมีเงินได้ถึงเกณฑ์ที่ต้องยื่นแบบเสียภาษีเงินได้บุคคลธรรมดาครึ่งปีหรือไม่ 
ยื่นเสียภาษีในนามใคร กฎหมายกำหนดให้ยื่นแบบเสียภาษีในนามของผู้มีเงินได้พึงประเมิน กรณีที่ผู้มีเงินได้และคู่สมรสต่างฝ่ายต่างมีเงินได้ ให้แต่ละฝ่ายยื่นแบบเสียภาษีเงินได้ครึ่งปีในนามตนเอง สำหรับการยื่นแบบเสียภาษีเงินได้ประจำปีภาษี กรมสรรพากรได้มีคำชี้แจงการแยกยื่นแบบเสียภาษีเงินได้ของภรรยาแล้ว ศึกษาได้ทาง www.rd.go.th สำหรับการแก้ไขกฎหมายเกี่ยวกับเรื่องดังกล่าวอยู่ระหว่างดำเนินการ
การหักค่าใช้จ่าย เงินได้พึงประเมินตามมาตรา 40(5)(8) แห่งประมวลรัษฎากร กฎหมายให้เลือกหักค่าใช้จ่ายเหมา หรือเลือกหักตามที่จ่ายจริงก็ได้ เว้นแต่เงินได้พึงประเมินตามมาตรา 40(8) บางรายการที่กฎหมายไม่ได้ระบุให้หักค่าใช้จ่ายเหมา จะต้องหักค่าใช้จ่ายตามจริงเท่านั้น การหักค่าใช้จ่ายเหมา ศึกษาได้จากพระราชกฤษฎีกาออกตามความในประมวลรัษฎากร ว่าด้วยการกำหนดค่าใช้จ่ายที่ยอมให้หักจากเงินได้พึงประเมิน (ฉบับที่ 11) พ.ศ. 2502 
การหักค่าลดหย่อน การใช้สิทธิหักค่าลดหย่อนให้นำมาหักได้เพียงครึ่งหนึ่งของสิทธิทั้งปีภาษี เช่น ค่าลดหย่อนส่วนตัวของผู้มีเงินได้ ปกติทั้งปีภาษีหักได้ 3 หมื่นบาท ก็ให้นำมาหักได้เพียง 1.5 หมื่นบาทเท่านั้น 
เงินได้ที่ยกเว้นภาษี เช่น ผู้มีเงินได้พึงประเมินที่มีอายุ 65 ปีขึ้นไป หรือผู้พิการที่มีเงินได้ ได้รับยกเว้นภาษีเท่ากับเงินได้พึงประเมิน แต่ไม่เกิน 1.9 แสนบาท ค่าซื้อหน่วยลงทุนรวมหุ้นระยะยาว ยกเว้นได้เท่าที่จ่ายจริง แต่ไม่เกิน 5 แสนบาท เป็นต้น เงินได้ที่ได้รับการยกเว้นภาษี ผู้มีเงินได้สามารถใช้สิทธิได้เต็มวงเงินตามที่กฎหมายกำหนด เพราะเป็นการยกเว้นภาษี
การคำนวณภาษี หลังจากที่ได้นำเงินได้พึงประเมินหักออกด้วยค่าใช้จ่ายและค่าลดหย่อนแล้ว เงินได้ที่เหลือจะเป็นเงินได้สุทธิที่นำไปคำนวณภาษีตามบัญชีอัตราภาษีเงินได้บุคคลธรรมดา กฎหมายได้ยกเว้นภาษีสำหรับเงินได้สุทธิ 1.5 แสนบาทแรก ส่วนที่เกินกว่า 1.5 แสนบาทขึ้นไป จะต้องเสียภาษีในอัตราร้อยละ 10–37 ซึ่งขึ้นอยู่กับเงินได้สุทธิว่ามีมากน้อยเพียงใด อย่างไรก็ตาม ผู้เสียภาษีจะต้องคำนวณภาษีอีกวิธีหนึ่ง โดยนำเงินได้พึงประเมินที่ได้รับไปคำนวณภาษีในอัตราร้อยละ 0.50 หากมีเงินได้พึงประเมินตั้งแต่ 6 หมื่นบาทขึ้นไป (จำนวนภาษีที่คำนวณได้ไม่เกิน 5,000 บาท ไม่ต้องคำนวณวิธีนี้) แล้วให้นำจำนวนภาษีไปเปรียบเทียบกับจำนวนภาษีที่คำนวณจากเงินได้สุทธิ ภาษีวิธีใดคำนวณได้มากกว่า ก็ให้ชำระภาษีจำนวนนั้น 
การยื่นแบบเสียภาษีเงินได้บุคคลธรรมดาครึ่งปี หากไม่เข้าใจหรือสงสัย สอบถามเจ้าหน้าที่ได้เลยครับ